**NÁRODNÁ RADA SLOVENSKEJ REPUBLIKY**

**IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: KNR-UPV-4630/2025-5

**804a**

### I n f o r m á c i a

**o prerokovaní zákona z 27. marca 2025, ktorým sa mení a dopĺňa zákon č. 154/2001 Z. z. o prokurátoroch a  právnych čakateľoch prokuratúry v znení neskorších predpisov a  ktorým sa dopĺňajú niektoré zákony, vráteného prezidentom Slovenskej republiky na  opätovné prerokovanie Národnou radou Slovenskej republiky (tlač 804)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Prezident Slovenskej republiky v zmysle čl. 102 ods. 1 písm. o) Ústavy Slovenskej republiky vrátil zákon z 27. marca 2025, ktorým sa mení a dopĺňa **zákon č. 154/2001 Z. z. o prokurátoroch a  právnych čakateľoch prokuratúry** v znení neskorších predpisov a  ktorým sa dopĺňajú niektoré zákony na opätovné prerokovanie Národnou radou Slovenskej republiky.

Vo svojom rozhodnutí č. 1912-2025-KPSR zo 16. apríla 2025 uviedol dôvody a v časti III navrhol, aby Národná rada Slovenskej republiky pri opätovnom prerokovaní **schválila zákon s týmito zmenami:**

**Vypustenie výsluhového dôchodku generálneho prokurátora (alternatíva 1)**

1. V Čl. I bode 16 § 134 schváleného zákona sa vypúšťa odsek 3. V tej súvislosti sa primerane

upraví úvodná veta bodu 16 a veta o zmene označovania doterajších odsekov 2 a 3 tak, že tieto sa označujú ako odseky 3 a 4.

1. V Čl. I bode 19 § 134 schváleného zákona sa vypúšťa odsek 6. V tej súvislosti sa primerane

upraví úvodná veta bodu 19 a označenie zostávajúceho odseku.

3. V Čl. I bode 21 § 135 ods. 2 schváleného zákona sa vypúšťa veta „Výška výsluhového dôchodku generálneho prokurátora podľa § 134 ods. 3 je základný plat prokurátora generálnej prokuratúry.“.

4. V súvislosti s vypustením odseku 3 v Čl. I bode 16 § 134 schváleného zákona a označením doterajších odsekov 2 a 3 ako odsekov 3 a 4 sa upravia v Čl. I body 17, 18, 24, 25 a 35 tak, že odsek 4 sa označí ako odsek 3 a v Čl. I bode 18 sa odsek 5 označí ako odsek 4.

**Zmena podmienky pre vznik nároku na výsluhový dôchodok generálneho prokurátora zo štyroch rokov na sedem rokov (alternatíva 2)**

5. V Čl. I schváleného zákona v bode 16 v § 134 ods. 3 prvej vete sa slová „najmenej štyroch

rokov jeho funkčného obdobia“ nahrádzajú slovami „jeho funkčného obdobia podľa osobitného predpisu 1)“.

Tieto zmeny sa primerane premietnu do ostatných ustanovení Čl. I schváleného zákona.

Prezident Slovenskej republiky navrhol hlasovať o bodoch 1 až 4 spoločne a o bode 5 samostatne. V prípade schválenia bodov 1 až 4 je hlasovanie o bode 5 bezpredmetné. V prípade neschválenia bodov 1 až 4 navrhol, aby Národná rada Slovenskej republiky pri opätovnom prerokovaní schválila zákon so zmenou v bode 5.

**II.**

Predseda Národnej rady Slovenskej republiky rozhodnutím č. 843 zo 16. apríla 2025 pridelilzákon z 27. marca 2025, ktorým sa mení a dopĺňa **zákon č. 154/2001 Z. z. o prokurátoroch a  právnych čakateľoch prokuratúry** v znení neskorších predpisov a  ktorým sa dopĺňajú niektoré zákony, **vrátený prezidentom** Slovenskej republiky na  opätovné prerokovanie Národnou radou Slovenskej republiky (tlač 804) na prerokovanie:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre financie a rozpočet.**

Určil zároveň Ústavnoprávny výbor Národnej rady Slovenskej republiky ako gestorský výbor.

**III.**

Ústavnoprávny výbor Národnej rady Slovenskej republiky na 85. schôdzi 21. mája 2025 prerokoval zákon z 27. marca 2025, ktorým sa mení a dopĺňa **zákon č. 154/2001 Z. z. o prokurátoroch a  právnych čakateľoch prokuratúry** v znení neskorších predpisov a  ktorým sa dopĺňajú niektoré zákony, **vrátený prezidentom Slovenskej republiky** na  opätovné prerokovanie Národnou radou Slovenskej republiky(tlač 804), avšak **neprijal uznesenie,** keďže návrh uznesenia nezískal súhlas nadpolovičnej väčšiny všetkých poslancov podľa čl.  84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

Zákon z 27. marca 2025, ktorým sa mení a dopĺňa zákon č. 154/2001 Z. z. o prokurátoroch a  právnych čakateľoch prokuratúry v znení neskorších predpisov a  ktorým sa dopĺňajú niektoré zákony, vrátený prezidentom Slovenskej republiky na  opätovné prerokovanie Národnou radou Slovenskej republiky (tlač 804) prerokoval **Výbor** Národnej rady Slovenskej republiky **pre financie a rozpočet** a uznesením č. 205 z 21. mája 2025 odporúčal Národnej rade Slovenskej republiky zákon z 27. marca 2025, ktorým sa mení a  dopĺňa zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov a ktorým sa dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 804) schváliť **s týmto pozmeňujúcim a doplňujúcim návrhom:**

V čl. IV sa slová „1. júna“ nahrádzajú slovami „1. augusta“.

Zmena účinnosti sa navrhuje z dôvodu trvania legislatívneho procesu a  zabezpečenia aspoň minimálnej legisvakancie.

**IV.**

Ako gestorský výbor rokoval Ústavnoprávny výbor Národnej rady Slovenskej republiky 27. mája 2025.

Návrh spoločnej správy, vrátane stanoviska gestorského výboru prerokoval Ústavnoprávny výbor Národnej rady Slovenskej republiky na 86. schôdzi 27. mája 2025. Návrh stanoviska gestorského výboru, ani návrh spoločnej správy Ústavnoprávneho výboru Národnej rady Slovenskej republiky, neboli schválené, keďže návrh stanoviska gestorského výboru nezískal súhlas potrebnej väčšiny členov Ústavnoprávneho výboru Národnej rady Slovenskej republiky.

Predseda Ústavnoprávneho výboru Národnej rady Slovenskej republiky zároveň určil za spoločného spravodajcu poslanca Národnej rady Slovenskej republiky Richarda Glücka, ktorý predkladá predmetnú informáciu a na schôdzi Národnej rady Slovenskej republiky bude informovať o výsledku rokovania výborov Národnej rady Slovenskej republiky. Predseda Ústavnoprávneho výboru Národnej rady Slovenskej republiky zároveň určil poslancov Zuzanu Plevíkovú, Richarda Eliáša, Štefana Gašparoviča, Adama Lučanského, Miroslava Čellára a  Tibora Gašpara za náhradníkov spoločného spravodajcu.

Miroslav Čellár v. r.

predseda Ústavnoprávneho výboru

Národnej rady Slovenskej republiky

Bratislava 27. mája 2025